**DIN AMINTIRI ŢI-AM DĂLTUIT ALTAR**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DIN AMINTIRI ŢI-AM DĂLTUIT ALTAR

Din amintiri ţi-am dăltuit altar,

Un ultim dar, o ultimă ofrandă.

Ne-a despărţit brutal efectul Coandă

Şi azi sunt ţintuit în insectar

Ca orice fluturaş iubit de soare

Ce nu observă plasa cum se-ntinde.

Dorul de tine încă mă cuprinde

Şi ţi-am clădit altar spre neuitare.

Covoarele de flori arată calea

Spre locul neuitatelor iubiri.

Ţi-am dedicat altar din amintiri,

De glasul tău încă răsună valea

Iar când aud cântând lumina lunii

De dor iau sufletul şi-l prind în vers

Iubirea pentru tine nu s-a şters,

Din amintiri altar mai au străbunii

Spre ei se-ndreaptă paşii osteniţi,

Altar din amintiri ce mai trăiţi!